ดาวโจนส์ปิดบวก 48 จุด รับราคาน้ำมันฟื้น-ข้อมูลแรงงานสดใส
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (2 มิ.ย.) โดยได้แรงหนุนจากราคาน้ำมันที่ดีดตัวขึ้นเป็นวันแรกในรอบ 5 วันทำการ และข้อมูลแรงงานที่แข็งแกร่งของสหรัฐ ซึ่งรวมถึงรายงานของออโตเมติก ดาต้า โพรเซสซิ่ง อิงค์ (ADP) ที่ระบุว่า ภาคเอกชนของสหรัฐยังคงจ้างงานเพิ่มขึ้นในเดือนพ.ค.
3 มิ.ย. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (2 มิ.ย.) ที่ 17,838.56 จุด เพิ่มขึ้น 48.89 จุด หรือ +0.27%, ดัชนี NASDAQ ปิดที่ 4,971.36 จุด เพิ่มขึ้น 19.11 จุด หรือ +0.39% และดัชนี S&amp;P500 ปิดที่ 2,105.26 จุด เพิ่มขึ้น 5.93 จุด หรือ +0.28%
ตลาดหุ้นนิวยอร์กดีดตัวขึ้นปิดในแดนบวก หลังจากราคาน้ำมันดิบ WTI ปรับตัวขึ้นเป็นวันแรกในรอบ 5 วันทำการเมื่อคืนนี้ ภายหลังจากสำนักงานสารสนเทศด้านการพลังงานของรัฐบาลสหรัฐ (EIA) รายงานว่า สต็อกน้ำมันดิบของสหรัฐปรับตัวลดลงในสัปดาห์ที่แล้ว นอกจากนี้ ตลาดยังได้รับปัจจัยบวกจากข้อมูลแรงงานที่สดใสของสหรัฐ โดยกระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 1,000 ราย สู่ระดับ 267,000 รายในสัปดาห์ที่สิ้นสุดวันที่ 28 พ.ค. ซึ่งสนทางกับที่นักวิเคราะห์คาดว่าจะเพิ่มขึ้นสู่ระดับ 270,000 ราย
ขณะที่ ADP เปิดเผยว่า การจ้างงานของภาคเอกชนสหรัฐประจำเดือนพ.ค.เพิ่มขึ้น 173,000 ตำแหน่ง โดยภาคบริการมีการจ้างงานเพิ่มขึ้น 175,000 ตำแหน่งในเดือนพ.ค. ส่วนภาคการผลิตมีการจ้างงานลดลง 2,000 ตำแหน่ง
หุ้นจอห์นสัน แอนด์ จอห์สัน พุ่งขึ้น 1.5% หลังจากบริษัทประกาศว่าจะทุ่มเงิน 3.3 พันล้านดอลลาร์เข้าซื้อกิจการโว้ค อินเตอร์เนชันแนล ซึ่งเป็นผู้จำหน่ายผลิตภัณฑ์ดูแลเส้นผม หุ้นโกลด์แมน แซคส์ ต่างก็พุ่งขึ้น 1.8% โดยราคาหุ้นดีดตัวขึ้นปิดตลาดในแดนบวกหลังจากที่ร่วงลงในระหว่างวัน ภายหลังจากบริษัทเปิดเผยกำไรลดลงติดต่อกัน 4 ไตรมาส
หุ้นกลุ่มพลังงานปรับตัวผันผวน แม้ว่าราคาน้ำมันดิบเริ่มฟื้นตัวขึ้นก็ตาม โดยหุ้นเอ็กซอน โมบิล ขยับลง 0.8% หุ้นไดมอนด์ ออฟชอร์ ดริลลิ่ง ร่วงลง 4% ส่วนหุ้นเทโซโร คอร์ป ซึ่งเป็นบริษัทกลั่นน้ำมันรายใหญ่ ปรับตัวขึ้น 1.8% หุ้นแอปเปิลปรับตัวลง 0.8% หลังจากโกลด์แมน แซคส์ ปรับลดราคาเป้าหมายของหุ้นแอปเปิลสู่ระดับ 124 ดอลลาร์ จากเดิมที่ระดับ 136 ดอลลาร์ โดยก่อนหน้านี้โกลด์แมน แซคส์ ได้ปรับลดคาดการณ์การขยายตัวในปีนี้ของสมาร์ทโฟนสู่ระดับ 5% จากเดิมที่ 6% และสู่ 4% ในปีหน้า จากเดิมที่ 7%
นอกจากนี้ โกลแมนด์ แซคส์ยังได้ปรับลดคาดการณ์ยอดขายไอโฟนสู่ระดับ 211 ล้านเครื่องในปีนี้ จากเดิมที่ระดับ 212 ล้านเครื่อง ขณะที่นักลงทุนจับตาดูตัวเลขจ้างงานนอกภาคเกษตรเดือนพ.ค.ของสหรัฐในวันนี้ ขณะที่นักวิเคราะห์คาดการณ์ว่าตัวเลขจ้างงานจะเพิ่มขึ้น 162,000 ตำแหน่ง มากกว่าในเดือนเม.ย.ซึ่งอยู่ที่ระดับ 160,000 ตำแหน่ง และคาดว่าอัตราว่างงานจะลดลงสู่ระดับ 4.9% จากระดับ 5.0% ในเดือนเม.ย.